text: Освежена е туристическата маркировка до Камешнишки водопад и са лакирани трите информационни табла по този маршрут. Камешнишки водопад е разположен по поречието на река Камешница над село Камена. Той е най-високият водопад в българската част на планина Беласица. Заобиколен е от живописна скала, а височината на пада е 21 метра. Началната точка на маршрута е центъра на село Камена. Туристическата маркировка, която води до него е със зелен цвят. Преходът отнема 45 минути в едната посока. Водопадът може да бъде посетен и от село Самуилово, като се следва тематичния туристически маршрут "Тайните на водата", чиято маркировка е със син цвят. Служителите от администрацията на Дирекция на Природен парк "Беласица" към Изпълнителна агенция по горите, продължават с извършването на дейности, свързани с поддържането на парковите архитектурни елементи, изградени за нуждите на отдиха и туризма.